次韻和馬子虚學士感事見贈
作者：晁說之
朝代：宋

paragraphs: 與君中山時，心樂得樂土。
未始厭耳聞，寧或刺眼睹。
風雨喜分散，樂事亡難補。
看君青雲編，翅墮不得舉。
榮滯正相半，田園餘幾許。
前年白馬亂，不保使君詛。
去從竟陵謫，竟陵人何慕。
妻兒思北歸，耕桑失寒暑。
邂逅怪我存，魂招來奚數。
强欲布露之，愧君健能賦。